b"\n_START_ARTICLE_\nNormandian maihinnousu\n_START_SECTION_\nTarkka ajoitus\n_START_PARAGRAPH_\nPoliittisesti maihinnousua L\xc3\xa4nsi-Euroopan mantereelle oli ajanut Josif Stalin kevent\xc3\xa4\xc3\xa4kseen puna-armeijan tappioita jo vuodesta 1942 alkaen, mutta l\xc3\xa4nsiliittoutuneet olivat torjuneet toiveet. Kun Teheranin konferenssissa oli sovittu maihinnoususta varsinainen ajoitus operaatiolle riippui s\xc3\xa4\xc3\xa4st\xc3\xa4._NEWLINE_Operaation aloittamiselle kriittisen\xc3\xa4 reunaehtona oli oikea s\xc3\xa4\xc3\xa4tila, jota arvioivat niin brittil\xc3\xa4iset kuin yhdysvaltalaisetkin meteorologit. Operaatiota suunniteltiin toukokuuksi tai kes\xc3\xa4kuun alkup\xc3\xa4iviksi. Ylip\xc3\xa4\xc3\xa4llikk\xc3\xb6 Eisenhowerin p\xc3\xa4\xc3\xa4meteorologina toimi skotlantilainen tohtori James Stagg, joka oli teht\xc3\xa4v\xc3\xa4\xc3\xa4ns\xc3\xa4 varten ylennetty Yhdistyneen kuningaskunnan ilmavoimien everstiksi. S\xc3\xa4\xc3\xa4ennusteita laativan ryhm\xc3\xa4n ennusteiden toimivuuden kokeilemiseksi oli huhtikuusta 1944 alkaen sotilasjohdolle annettu maanantaisin kolmen vuorokauden s\xc3\xa4\xc3\xa4ennuste, jota verrattiin toteutuneeseen s\xc3\xa4\xc3\xa4h\xc3\xa4n._NEWLINE_Maihinnousuun valmistautumiseksi tietoturvallisuuden vuoksi 17. huhtikuuta 1944 oli diplomaattista koskemattomuutta periaatteessa nauttiva ulkomaisten diplomaattien tietoliikenne alistettu sensuurille. Lis\xc3\xa4ksi britit suorittivat lukuisia h\xc3\xa4m\xc3\xa4ysoperaatiota, jotteiv\xc3\xa4t saksalaiset olisi keskitt\xc3\xa4neet puolustustaan todenn\xc3\xa4k\xc3\xb6isimmille alueille, vaan jakaisivat voimansa. H\xc3\xa4m\xc3\xa4yksi\xc3\xa4 suunnitteli keskitetysti XX-komitea (engl. XX committee), jonka aikaansaannoksia olivat muun muassa operaatio Fortitude._NEWLINE_Operaatio suunniteltiin aloitettavaksi 2. kes\xc3\xa4kuuta, mutta 1. kes\xc3\xa4kuuta Scapa Flow\xe2\x80\x99n s\xc3\xa4\xc3\xa4asemien havaintojen mukaan Pohjois-Atlantille oli kehittym\xc3\xa4ss\xc3\xa4 syvi\xc3\xa4 matalapaineita. Sateinen ja pilvinen s\xc3\xa4\xc3\xa4 olisi voinut vaarantaa hy\xc3\xb6kk\xc3\xa4yksen ensimm\xc3\xa4isen aallon 130\xc2\xa0000 sotilaan ja toisen aallon 45\xc2\xa0000 sotilaan suunnitellut operaatiot, koska ilmatuen toimittaminen olisi ollut vaikeaa ja my\xc3\xb6s  merenk\xc3\xa4ynti olisi ollut haitaksi.\n_START_SECTION_\nVaikuttavuus\n_START_PARAGRAPH_\nNormandian maihinnousu on sotahistorian suurin meritse tapahtunut valtausoperaatio. Se alkoi aamuy\xc3\xb6ll\xc3\xa4 laskuvarjojoukkojen laskeutumisella, massiivisella pommituksella ja laivaston tykkitulella. Varhain aamulla alkoi maajoukkojen hy\xc3\xb6kk\xc3\xa4ys maihinnousualuksin._NEWLINE_Maihinnousua seurannut taistelu Normandiasta jatkui yli kaksi kuukautta, mink\xc3\xa4 aikana liittoutuneet varmistivat ja laajensivat sillanp\xc3\xa4\xc3\xa4asemiaan ja murtautuivat niist\xc3\xa4 ulos. Taistelu p\xc3\xa4\xc3\xa4ttyi Pariisin valtaukseen ja Chambois\xe2\x80\x99n motin antautumiseen._NEWLINE_Normandian maihinnousun onnistumisen syyn\xc3\xa4 pidet\xc3\xa4\xc3\xa4n merkitt\xc3\xa4v\xc3\xa4\xc3\xa4 mies- ja materiaaliylivoimaa. Joukkoja kuljetettiin sillanp\xc3\xa4\xc3\xa4asemiin suuria m\xc3\xa4\xc3\xa4ri\xc3\xa4 D-Dayn j\xc3\xa4lkeen ja kes\xc3\xa4kuun loppuun menness\xc3\xa4 Normandiassa oli asemissa noin miljoona liittoutuneiden sotilasta \xe2\x80\x93 enimm\xc3\xa4kseen yhdysvaltalaisia, brittej\xc3\xa4 ja kanadalaisia._NEWLINE_Operaation onnistuminen avasi Euroopan sotan\xc3\xa4ytt\xc3\xa4m\xc3\xb6lle toisen rintaman. Sen seurauksena Saksan sotavoimien oli siirrett\xc3\xa4v\xc3\xa4 it\xc3\xa4rintamalta ja Italian rintamilta joukkojaan Ranskaan muodostuneelle uudelle rintamalle. Operaation katsotaan nopeuttaneen Saksan kukistumista ja sit\xc3\xa4 pidet\xc3\xa4\xc3\xa4n yhten\xc3\xa4 toisen maailmansodan t\xc3\xa4rkeimmist\xc3\xa4 taisteluista.\n_START_SECTION_\nTausta\n_START_PARAGRAPH_\nAina Saksan hy\xc3\xb6kk\xc3\xa4yksest\xc3\xa4 Neuvostoliittoon vuonna 1941 (operaatio Barbarossa) l\xc3\xa4htien puna-armeija oli hoitanut suurimman osan Saksan-vastaisen sodan taisteluista Manner-Euroopassa. Yhdysvaltain presidentti Franklin D. Roosevelt ja Britannian p\xc3\xa4\xc3\xa4ministeri Winston Churchill olivat luvanneet Josif Stalinille, ett\xc3\xa4 amerikkalaiset ja britit avaavat \xe2\x80\x9dtoisen rintaman\xe2\x80\x9d Eurooppaan helpottaakseen Neuvostoliiton sotaponnisteluja. Lupaus annettiin alun perin vuonna 1942 ja toistettiin 1943._NEWLINE_V\xc3\xa4ltt\xc3\xa4\xc3\xa4kseen ensimm\xc3\xa4isen maailmansodan kokemukset suorasta hy\xc3\xb6kk\xc3\xa4yksest\xc3\xa4 vihollisen joukkoja vastaan britit kannattivat ensin hy\xc3\xb6kk\xc3\xa4yst\xc3\xa4 Euroopan reuna-alueille, mutta Yhdysvaltain painostuksesta suunnitelma vaihdettiin suoraksi hy\xc3\xb6kk\xc3\xa4ykseksi kohti Ranskaa yli Englannin kanaalin. Kaksi suunnitelmaa tehtiin ennen Overlordia: Operation Sledgehammer vuoden 1942 maihinnousuksi ja Operation Roundup suurempaa hy\xc3\xb6kk\xc3\xa4yst\xc3\xa4 varten vuonna 1943. J\xc3\xa4lkimm\xc3\xa4inen suunnitelma jatkoi el\xc3\xa4m\xc3\xa4\xc3\xa4ns\xc3\xa4 operaatio Overlordissa, tosin sen toteutusta lyk\xc3\xa4ttiin vuoteen 1944. SHAEF aloitti suunnitteluty\xc3\xb6n tammikuussa 1943._NEWLINE_Normandian maihinnousun suunnitelmaa varjostivat pitk\xc3\xa4\xc3\xa4n poliittiset kiistat ja liittoutuneiden keskin\xc3\xa4inen omien etujen ajaminen. Ajoituksesta, komentorakenteesta ja paikasta oli paljon erimielisyyksi\xc3\xa4. Koska l\xc3\xa4nsiliittoutuneet eiv\xc3\xa4t lupauksistaan huolimatta olleet avanneet toista rintamaa helpottamaan puna-armeijan sotaponnisteluita id\xc3\xa4ss\xc3\xa4, liittoutuneiden v\xc3\xa4lille oli syntynyt paljon kitkaa. Stalin oli painostanut liittoutuneita jo vuodesta 1942 l\xc3\xa4htien. Winston Churchill oli ollut t\xc3\xa4t\xc3\xa4 suunnitelmaa vastaan ja olisi k\xc3\xa4ynnist\xc3\xa4nyt maihinnousun vasta, kun ep\xc3\xa4onnistumisen mahdollisuus olisi eliminoitu ja hy\xc3\xb6kk\xc3\xa4ykset suoritettu Italiassa ja Pohjois-Afrikassa. Churchill oli ollut p\xc3\xa4\xc3\xa4tt\xc3\xa4m\xc3\xa4ss\xc3\xa4 kohtalokkaasta Gallipolin maihinnoususta ensimm\xc3\xa4isess\xc3\xa4 maailmansodassa Britannian meriministerin\xc3\xa4 ja oli my\xc3\xb6s siksi ep\xc3\xa4ilev\xc3\xa4inen maihinnousun suhteen._NEWLINE_Amerikkalaiset arvostelivat Montgomeryn nimitt\xc3\xa4mist\xc3\xa4 johtoon. Montgomeryll\xc3\xa4 itsell\xc3\xa4\xc3\xa4n oli vastaavasti ennakkoluuloja Eisenhowerin nimityst\xc3\xa4 kohtaan, koska t\xc3\xa4ll\xc3\xa4 ei ollut juuri ollenkaan kentt\xc3\xa4kokemusta. Hy\xc3\xb6kk\xc3\xa4yksen aikana Montgomery ja Eisenhower toimivat kuitenkin hyvin yhteisty\xc3\xb6ss\xc3\xa4, heid\xc3\xa4n tunnetut ristiriitansa nousivat esiin vasta my\xc3\xb6hemmin._NEWLINE_Normandia oli keskeinen logistinen ongelma. Ainoa k\xc3\xa4ytt\xc3\xb6kelpoinen satama alueella oli Cherbourg ja saksalaiset olivat linnoittaneet sen huolellisesti. Komentorakenteen yl\xc3\xa4p\xc3\xa4\xc3\xa4ss\xc3\xa4 monet argumentoivat, ett\xc3\xa4 Pas-de-Calais olisi huomattavasti parempi maihinnousupaikka._NEWLINE_Poliittisesti Normandian maihinnousu synnytti j\xc3\xa4nnittyneen tilanteen Ranskan valtionp\xc3\xa4\xc3\xa4mieheksi pyrkineen eversti Charles de Gaullen ja vanhanaikaista imperialismia vastustaneen Franklin Rooseveltin kesken. Roosevelt ei mitenk\xc3\xa4\xc3\xa4n halunnut tukea de Gaullea pyrkimyksiss\xc3\xa4 k\xc3\xa4ytt\xc3\xa4\xc3\xa4 Normandian maihinnousua syyn\xc3\xa4 tulla Ranskan autorit\xc3\xa4\xc3\xa4riseksi valtionp\xc3\xa4\xc3\xa4mieheksi ilman Ranskassa j\xc3\xa4rjestett\xc3\xa4vi\xc3\xa4 vapaita vaaleja. Se, ett\xc3\xa4 Rooseveltin hallinto kielt\xc3\xa4ytyi antamasta de Gaullelle virallista tunnustusta tai tehd\xc3\xa4 siihen viittaavia toimia, jotta t\xc3\xa4m\xc3\xa4 olisi tunnustettu osapuoleksi brittien tapaan, aiheutti de Gaullen n\xc3\xa4k\xc3\xb6kulmasta tilanteen, jossa liittoutuneiden vapauttamaa Ranskaa olisi hallinnut brittien ja yhdysvaltalaisten vallitsema liittoutuneiden miehitettyjen alueiden sotilashallitus (englanniksi AMGOT - the allied military government of occupied territories) siksi, kunnes Ranska olisi kokonaan vapautettu ja vaalit kyett\xc3\xa4isiin j\xc3\xa4rjest\xc3\xa4m\xc3\xa4\xc3\xa4n.\n_START_SECTION_\nMaihinnousupaikan valinta\n_START_PARAGRAPH_\nMaihinnousupaikan sijaintia rajoittivat suuresti liittoutuneiden h\xc3\xa4vitt\xc3\xa4jien toimintas\xc3\xa4teet. Maantieteelliset seikat rajoittivat vaihtoehdot kahteen: Pas-de-Calais\xe2\x80\x99hen ja Normandian rannikkoon. Doverinsalmen rannikolla sijaitseva Pas-de-Calais oli lyhyimm\xc3\xa4n matkan p\xc3\xa4\xc3\xa4ss\xc3\xa4 Britteinsaarilta, rannikko oli siell\xc3\xa4 soveliain maihinnousulle ja etenemisreitti Saksaan suorin. Saksalaisten arveltiin kuitenkin ymm\xc3\xa4rt\xc3\xa4neen samat seikat ja linnoittaneen alueen sen vuoksi parhaiten. T\xc3\xa4m\xc3\xa4n takia maihinnousupaikaksi valittiin Normandia._NEWLINE_Suurelta osin kanadalaisten aiemmin suorittaman katastrofaalisen Dieppen maihinnousun opettamana liittoutuneet p\xc3\xa4\xc3\xa4ttiv\xc3\xa4t olla hy\xc3\xb6kk\xc3\xa4\xc3\xa4m\xc3\xa4tt\xc3\xa4 suoraan ranskalaiseen satamaan. Normandian leve\xc3\xa4\xc3\xa4n rintama-alueeseen rantautuminen mahdollisti samanaikaisen uhan kahdelle meritukikohdalle, Cherbourgille ja pohjoisemman Bretagnen rannikkotukikohdille, sek\xc3\xa4 hy\xc3\xb6kk\xc3\xa4ysreitin maitse Pariisiin ja kohti Saksan rajaa. Normandia oli v\xc3\xa4hemm\xc3\xa4n puolustettu rannikko ja odottamaton, mutta strateginen paikka, jota hy\xc3\xb6dynt\xc3\xa4m\xc3\xa4ll\xc3\xa4 oli mahdollista sekoittaa ja hajaannuttaa puolustavia saksalaisia joukkoja.\n_START_SECTION_\nHy\xc3\xb6kk\xc3\xa4yksess\xc3\xa4 k\xc3\xa4ytett\xc3\xa4v\xc3\xa4t voimavarat\n_START_PARAGRAPH_\nJoulukuussa 1943 liittoutuneiden siirtoarmeijan ylimm\xc3\xa4ksi komentajaksi nimettiin kenraali Dwight D. Eisenhower ja h\xc3\xa4n sai t\xc3\xa4ten yleisvastuun liittoutuneiden Euroopan joukoista. Tammikuussa 1944 kenraali Bernard Montgomerysta tehtiin operationaalinen johtaja maihinnousun maajoukoille._NEWLINE_T\xc3\xa4ss\xc3\xa4 vaiheessa suunnitelma edellytti kolmen divisioonan maihinnousua ja kahden prikaatin pudotusta laskuvarjoin. Montgomery nosti joukkojen m\xc3\xa4\xc3\xa4r\xc3\xa4\xc3\xa4 viiteen merelt\xc3\xa4 tulevaan divisioonaan ja kolmeen ilmasta tulevaan. Yhteens\xc3\xa4 47 divisioonaa olisi sidottuna Normandian taisteluun: 26 brittil\xc3\xa4ist\xc3\xa4, kanadalaista ja muuta eurooppalaista divisioonaa sek\xc3\xa4 21 amerikkalaista divisioonaa.\n_START_SECTION_\nErikoisvalmistelut\n_START_PARAGRAPH_\nErikoisempiin valmisteluihin kuuluivat liittoutuneiden erityisesti t\xc3\xa4t\xc3\xa4 hy\xc3\xb6kk\xc3\xa4yst\xc3\xa4 varten suunnitellut panssariajoneuvot. N\xc3\xa4ist\xc3\xa4 erikoisimpia oli Yhdysvalloissa kehitetty Sherman DouplexDrive (DD), jolla oli t\xc3\xa4ysi uimakyky. Muita amerikkalaisten kehittelemi\xc3\xa4 pioneerivaunuja olivat miinanraivausvaunu Sherman Crab (rapu), Shermannin alustalle rakennettu siltapanssarivaunu. Lis\xc3\xa4ksi englantilaiset kehitteliv\xc3\xa4t Churchill AVRE (Armoured Vehicle Royal Engineers), joka oli aikansa edistyksellisin pioneeripanssarivaunu. AVRE kyettiin varustamaan muun muassa sillalla, miinanraivauslaitteilla, puskuter\xc3\xa4ll\xc3\xa4, \xe2\x80\x9drisukimpulla\xe2\x80\x9d sek\xc3\xa4 matolla (katso my\xc3\xb6s Hobart Funnies)._NEWLINE_Suunnitelmaan kuului my\xc3\xb6s kahden keinotekoisen sataman (koodinimelt\xc3\xa4\xc3\xa4n Mulberry) rakentaminen, tavoitteena saada t\xc3\xa4rke\xc3\xa4t tarvikkeet maihinnousujoukoille muutamina ensimm\xc3\xa4isin\xc3\xa4 viikkoina ennen kuin syv\xc3\xa4satamia saataisiin vallattua, sek\xc3\xa4 operaatio Pluto, joka sis\xc3\xa4lsi vedenalaisten polttoaineputkien rakentamisen Englannista maihinnousujoukoille.\n_START_SECTION_\nSaksalaisten puolustusvalmistelut\n_START_PARAGRAPH_\nMarraskuussa 1943, kun Adolf Hitler p\xc3\xa4\xc3\xa4tti, ettei maihinnousun uhka Ranskaan ollut en\xc3\xa4\xc3\xa4 sivuutettavissa, sotamarsalkka Erwin Rommel nimitettiin rannikkopuolustuksen tarkastajaksi ja my\xc3\xb6hemmin johtamaan armeijaryhm\xc3\xa4 B:t\xc3\xa4, johon kuuluivat pohjoisen Ranskan maajoukot. Rommel uskoi vakaasti, ett\xc3\xa4 ainoa mahdollisuus voittaa hy\xc3\xb6kk\xc3\xa4ys olisi panssarivaunuin teht\xc3\xa4v\xc3\xa4 vastahy\xc3\xb6kk\xc3\xa4ys rannoille mahdollisimman aikaisin ja halusi ainakin jonkin verran panssareita sijoitettavan tarpeeksi l\xc3\xa4helle rantoja valmiina vastahy\xc3\xb6kk\xc3\xa4ykseen. Eteen ty\xc3\xb6nnetyn puolustuksen ajatus perustui siihen, ett\xc3\xa4 mik\xc3\xa4li panssarivaunut olisivat strategisessa reserviss\xc3\xa4 keskitettyn\xc3\xa4 kaukana maihinnousurannikosta, niiden tuominen taistelualueelle tulisi mahdottomaksi siksi, ett\xc3\xa4 liittoutuneet ilmaylivoimallaan pyrkisiv\xc3\xa4t est\xc3\xa4m\xc3\xa4\xc3\xa4n siirron, mink\xc3\xa4 vuoksi puolustus tulisi rakentaa etuk\xc3\xa4teen arvioidulle alueelle. Rommel oli Afrika Korpsissa tutustunut liittoutuneiden ilmaylivoimaan komentajana. Esikuntapaikakseen Rommel valitsi Rochefoucauldin herttuan kodin, La Roche-Guyonin linnan, alimmat kerrokset Val-d'Oisen departementissa. Rommelin n\xc3\xa4k\xc3\xb6kulmasta todenn\xc3\xa4k\xc3\xb6isin maihinnousualue oli Pas-de-Calais ja toiseksi todenn\xc3\xa4k\xc3\xb6isin Normandia. Rommel vaati puolustushaarojen yhdist\xc3\xa4mist\xc3\xa4 alueellisesti yhden operatiivisen sotilasjohdon alaisuuteen. Ilmavoimien ja laivaston alistaminen rannikon puolustuksen johdolle ei k\xc3\xa4ynyt ilmailuministeri Herman G\xc3\xb6ringille eik\xc3\xa4 suuramiraali Karl D\xc3\xb6nitzille._NEWLINE_Rommelin auktoriteetti oli kuitenkin rajallinen, koska h\xc3\xa4n ei ollut l\xc3\xa4ntisten saksalaisten joukkojen ylin komentaja, vaan se virka oli sotamarsalkka Gerd von Rundstedtilla. Von Rundstedt \xe2\x80\x93 jota tuki l\xc3\xa4ntisten panssarijoukkojen komentaja Geyr von Schweppenberg, jota vastaavasti tuki Saksan panssarivoimien ylitarkastaja, kenraalieversti Heinz Guderian \xe2\x80\x93 suosi panssarien sijoittamista kauemmas sis\xc3\xa4maahan niin, ett\xc3\xa4 vihollisen rintamalinja voitaisiin paikantaa ja sitten toteuttaa vastahy\xc3\xb6kk\xc3\xa4ys._NEWLINE_Operationaalinen v\xc3\xa4ittely heijasti saksalaisten sodanjohtajien eri\xc3\xa4vi\xc3\xa4 kokemuksia. Von Runstedt ja Guderian olivat saaneet suurimman osan kokemuksestaan aikana, jolloin Luftwaffe kontrolloi taivasta, tai it\xc3\xa4rintaman laajoilla alueilla, joissa kummallakaan osapuolella ei ollut mahdollisuutta ilmaherruuden saavuttamiseen koko rintaman alueella._NEWLINE_Rommelin kokemukset olivat t\xc3\xa4ysin erilaiset. H\xc3\xa4n oli saanut havaita liittoutuneiden taktisten ilmavoimien tehokkuuden jo Afrikassa. Rundstedt ja Guderian eiv\xc3\xa4t koskaan ajatelleet liittoutuneiden ilmavoimien tehokkuutta suhteuttamalla sit\xc3\xa4 1939\xe2\x80\x931941 Luftwaffeen \xe2\x80\x93 olihan Luftwaffen vahvuus v\xc3\xa4hentynyt huomattavasti Britannian taistelussa \xe2\x80\x93 ja lis\xc3\xa4ksi liittoutuneiden ilmavoimien tehokkuus oli viel\xc3\xa4 moninkertainen t\xc3\xa4h\xc3\xa4n verrattuna. Rommel ymm\xc3\xa4rsi t\xc3\xa4m\xc3\xa4n, mutta muut komentajat eiv\xc3\xa4t._NEWLINE_Ratkaistakseen kiistan Hitler jakoi kuusi pohjoisessa Ranskassa k\xc3\xa4yt\xc3\xb6ss\xc3\xa4 olevaa panssaridivisioonaa ja sijoitti niist\xc3\xa4 kolme suoraan Rommelin k\xc3\xa4ytt\xc3\xb6\xc3\xb6n. Kolme muuta sijoitettiin et\xc3\xa4\xc3\xa4lle rannikosta, ja niit\xc3\xa4 ei voinut siirt\xc3\xa4\xc3\xa4 ilman Hitlerin sodanjohdon suoraa hyv\xc3\xa4ksynt\xc3\xa4\xc3\xa4._NEWLINE_Saksan ilmapuolustus rannikolla koostui vain 169 h\xc3\xa4vitt\xc3\xa4j\xc3\xa4st\xc3\xa4, koska liittoutuneiden ilmahy\xc3\xb6kk\xc3\xa4ykset olivat tuhonneet Luftwaffen taisteluvoiman pohjoisen Ranskan lentokentill\xc3\xa4. T\xc3\xa4m\xc3\xa4n vuoksi Luftwaffen taistelulentojen lukum\xc3\xa4\xc3\xa4r\xc3\xa4 oli 6. kes\xc3\xa4kuuta kaksi lentoa.\n_START_SECTION_\nViime hetken valmistelut\n_START_PARAGRAPH_\nEnnen taistelua liittoutuneet olivat tarkasti kartoittaneet ja testanneet maihinnousualueen, kiinnitt\xc3\xa4en erityist\xc3\xa4 huomiota Englannin kanaalin s\xc3\xa4\xc3\xa4olosuhteisiin. Valaistus ja vuorovesi vaati ehdottomasti t\xc3\xa4ysikuuta. D-Dayn alkuper\xc3\xa4inen p\xc3\xa4iv\xc3\xa4m\xc3\xa4\xc3\xa4r\xc3\xa4 oli 5. kes\xc3\xa4kuuta, mutta huono s\xc3\xa4\xc3\xa4 siirsi maihinnousua. 6. kes\xc3\xa4kuuta s\xc3\xa4\xc3\xa4 oli viel\xc3\xa4 rajalla, mutta Eisenhower ei halunnut odottaa seuraavaan t\xc3\xa4ysikuuhun. T\xc3\xa4m\xc3\xa4 p\xc3\xa4\xc3\xa4t\xc3\xb6s auttoi yll\xc3\xa4tt\xc3\xa4m\xc3\xa4\xc3\xa4n saksalaiset joukot valmistautumattomina, koska he eiv\xc3\xa4t uskoneet maihinnousuun niin huonossa s\xc3\xa4\xc3\xa4ss\xc3\xa4. Rommelin poistuminen Ranskasta Saksaan h\xc3\xa4nen vaimonsa 50-vuotisp\xc3\xa4ivien johdosta 4. kes\xc3\xa4kuuta heikensi Saksan puolustusta Normandiassa.\n_START_SECTION_\nSaksalaiset\n_START_PARAGRAPH_\nSaksalaiset olivat linnoittaneet ranta-alueen laajalti osana Atlantin vallin puolustusta. T\xc3\xa4m\xc3\xa4 sai liittoutuneet siirt\xc3\xa4m\xc3\xa4\xc3\xa4n hy\xc3\xb6kk\xc3\xa4yksens\xc3\xa4 ajankohtaa laskuveden aikaan. Ranta-aluetta vartioi 4 divisioonaa, joista ainoastaan yksi (352.) oli kokenut. Monet muut koostuivat saksalaisista, jotka eiv\xc3\xa4t yleens\xc3\xa4 l\xc3\xa4\xc3\xa4ketieteellisist\xc3\xa4 syist\xc3\xa4 olleet kelvanneet vakinaispalvelukseen it\xc3\xa4rintamalle, sek\xc3\xa4 muista kansallisuuksista (p\xc3\xa4\xc3\xa4asiassa ven\xc3\xa4l\xc3\xa4isist\xc3\xa4), jotka olivat tarjoutuneet vapaaehtoisiksi taistelemaan saksalaisten puolella sotavankileirin sijaan. 21. panssaridivisioona vartioi Caenia, ja 12. SS-panssaridivisioona oli sijoitettu kaakkoon. Sen sotilaat oli suoraan v\xc3\xa4rv\xc3\xa4tty Hitler-Jugendista 16-vuotiaina, ja se tulisi saamaan tulevassa taistelussa maineen sitke\xc3\xa4n\xc3\xa4 taisteluyksikk\xc3\xb6n\xc3\xa4. Jotkut Utah Beachin takana olevista alueista olivat saksalaisten toimesta tulvaveden peitossa laskuvarjohy\xc3\xb6kk\xc3\xa4yksen varalta.\n_START_SECTION_\nMaahanlasku Caenin-Cabourgin seudulle\n_START_PARAGRAPH_\nLiittoutuneista britit suorittivat maahanlaskun Horsa-liitolentokoneilla Orne- ja Dives-jokien v\xc3\xa4liselle alueelle Caenin, Troarnin, Cabourgin ja Quistrehamin v\xc3\xa4liselle alueelle Sword-rannan Montgomeryn komentamien joukkojen tulevalle vasemmalle sivustalle. Amfrevilleen maahanlaskettiin kuudes prikaati ja Br\xc3\xa9ville-les-Montsin lounaispuolelle viides laskuvarjoprikaati Hernouvilettest\xc3\xa4 Ranvilleen johtavan tien pohjoispuolelle. Brittien joukoissa taistellut kanadalainen yhdeks\xc3\xa4s laskuvarjoprikaati maahanlaskettiin Varavillen luoteispuolelle ja kahdeksas laskuvarjoprikaati etel\xc3\xa4isimm\xc3\xa4ksi Touffr\xc3\xa9villen lounaispuolelle._NEWLINE_Maahanlaskuun liittyi h\xc3\xa4m\xc3\xa4ysoperaatio Titanic, jossa kuninkaallisten ilmavoimien nelj\xc3\xa4kymment\xc3\xa4 pommituslennostojen Lockheed Hudson -, Handley Page Halifax - ja Short Stirling -pommikonetta pudotti alumiinisuikaleita saksalaisten tutkien h\xc3\xa4m\xc3\xa4\xc3\xa4miseksi sek\xc3\xa4 viel\xc3\xa4 valelaskuvarjohypp\xc3\xa4\xc3\xa4ji\xc3\xa4. Valelaskuvarjohypp\xc3\xa4\xc3\xa4jist\xc3\xa4 kaksisataa pudotettiin Carentanin etel\xc3\xa4puolelle, viisikymment\xc3\xa4 Divesjoen it\xc3\xa4puolelle ja viisikymment\xc3\xa4 Caenin lounaispuolelle. Koska valelaskuvarjohypp\xc3\xa4\xc3\xa4j\xc3\xa4t maahan tultuaan r\xc3\xa4j\xc3\xa4htiv\xc3\xa4t ja syttyiv\xc3\xa4t tuleen, saksalaiset kutsuivat niit\xc3\xa4 r\xc3\xa4j\xc3\xa4hdenukeiksi (saksaksi eine Explosivpuppe). Valelaskuvarjohypp\xc3\xa4\xc3\xa4jien uskottavuuden lis\xc3\xa4\xc3\xa4miseksi SAS l\xc3\xa4hetti my\xc3\xb6s pieni\xc3\xa4 oikeita laskuvarjohypp\xc3\xa4\xc3\xa4ji\xc3\xa4 aiheuttamaan lis\xc3\xa4\xc3\xa4 sekaannusta saksalaisten joukoissa._NEWLINE_Valelaskuvarjohypp\xc3\xa4\xc3\xa4jien pudotusalueen \xc3\xa4\xc3\xa4rirajojen pinta-ala oli suurempi kuin viidennen laskuvarjoprikaatin, kuudennen prikaatin ja seitsem\xc3\xa4nnen, kahdeksannen ja kanadalaisen yhdeks\xc3\xa4nnen laskuvarjoprikaatin maahanlaskualueen alue.\n_START_SECTION_\nPegasus-silta\n_START_PARAGRAPH_\n6. brittil\xc3\xa4inen laskuvarjodivisioona oli ensimm\xc3\xa4inen joukko-osasto, joka aloitti toiminnan, kymmenen minuuttia yli keskiy\xc3\xb6n. Sen tavoitteena oli Orne-joen it\xc3\xa4puolinen alue. Laskuvarjodivisioonan ensimm\xc3\xa4inen Halifax-pommituslentokoneilla ilmaan hinattu ja Horsa-liitolentokoneilla Cabourgin rantalomakeskuksen l\xc3\xa4helle maahanlaskettu yksikk\xc3\xb6 oli majuri John Howardin johtama 2. pataljoonan D-komppania._NEWLINE_Sen kohteena oli Pegasus-silta ja muut maihinnousualueen it\xc3\xa4isen sivustan jokien ylityspaikat, Orne-joen ja Caenin kanavan sillat sek\xc3\xa4 t\xc3\xa4m\xc3\xa4n lis\xc3\xa4ksi tykkipatteri Mervilless\xc3\xa4. Tykit tuhottiin ja sillat vallattiin ja pidettiin, kunnes kommandot vapauttivat heid\xc3\xa4t teht\xc3\xa4v\xc3\xa4st\xc3\xa4\xc3\xa4n my\xc3\xb6h\xc3\xa4\xc3\xa4n 6. kes\xc3\xa4kuuta. Caenin kanavan silta, Pegasus-silta. Pegasus-sillan valtaukseen k\xc3\xa4ytettiin kahta joukkuetta, josta ensimm\xc3\xa4isen joukkueenjohtaja luutnantti Den Brotheridge kaatui kaulaansa saamastaan haavasta joukkueen enn\xc3\xa4tetty\xc3\xa4 siltaa pitkin vastarannalle ja saksalaisten ryhdytty\xc3\xa4 aktiivisesti ampumaan. Toista joukkuetta johti luutnantti Dennis Fox.\n_START_SECTION_\nOuistreham\n_START_PARAGRAPH_\n4. kommandojoukko rantautui vapaan Ranskan joukkojen johtamana. N\xc3\xa4it\xc3\xa4 joukkoja johti komentajakapteeni Philippe Kiefer. Noustuaan maihin joukot suuntasivat it\xc3\xa4\xc3\xa4n, sill\xc3\xa4 heill\xc3\xa4 oli erilliset kohteet Ouistrehamissa, ranskalaisilla bunkkeri ja Kasino ja briteill\xc3\xa4 kaksi patteria, jotka vartioivat rantaa. Bunkkeri osoittautui liian vahvaksi kommandojen PIAT-singoille, mutta Kasino vallattiin Centaur-panssarin avustuksella. Brittikommandot p\xc3\xa4\xc3\xa4siv\xc3\xa4t molempien patterien luo, vain huomatakseen, ett\xc3\xa4 tykit oli siirretty pois. J\xc3\xa4tt\xc3\xa4en loppusiivoukset jalkav\xc3\xa4elle, kommandot vet\xc3\xa4ytyiv\xc3\xa4t Ouistrehamista liitty\xc3\xa4kseen muihin 1. erikoisjoukkoprikaatin joukkoihin, jotka eteniv\xc3\xa4t sis\xc3\xa4maahan liitty\xc3\xa4kseen kuudenteen laskuvarjojoukkoon.\n_START_SECTION_\nSword Beach\n_START_PARAGRAPH_\nLaivasto valmisteli hy\xc3\xb6kk\xc3\xa4yst\xc3\xa4 tykist\xc3\xb6tulella 30 minuutin ajan klo 6.45\xe2\x80\x937.15. Tulivalmistelun j\xc3\xa4lkeen hy\xc3\xb6kk\xc3\xa4ysjoukot rantautuivat Sword Beachille noin klo 7.20. 40:st\xc3\xa4 amfibiopanssariajoneuvosta 28 p\xc3\xa4\xc3\xa4si rannalle ja ne jatkoivat annettua teht\xc3\xa4v\xc3\xa4\xc3\xa4ns\xc3\xa4. Operaation miestappiot olivat 630 henke\xc3\xa4. Ranskan kommandojoukot jatkoivat matkaa kohti Ouisterhamin kaupunkia ja brittijoukot saivat kosketuksen 6. divisioonan maahanlaskujoukkoihin. He kuitenkin ep\xc3\xa4onnistuivat odotetussa etenemisess\xc3\xa4 ja olivat edenneet p\xc3\xa4iv\xc3\xa4n loppuun menness\xc3\xa4 noin 8 kilometri\xc3\xa4. Asetettu tavoite Caen j\xc3\xa4i kuitenkin edelleen saksalaisten k\xc3\xa4siin.\n_START_SECTION_\nJuno Beach\n_START_PARAGRAPH_\nKanadalaiset nousivat maihin aikataulustaan j\xc3\xa4ljess\xc3\xa4, ja saivat siksi k\xc3\xa4rsi\xc3\xa4 nousuvedest\xc3\xa4 ja rannan miinoista. T\xc3\xa4m\xc3\xa4n vuoksi menetettiin suurin osa ensimm\xc3\xa4isen aallon kalustosta ja k\xc3\xa4rsittiin noin 50\xc2\xa0% tappiot. Coursellesissa k\xc3\xa4ytiin kiivaita katutaisteluita sillanp\xc3\xa4\xc3\xa4t\xc3\xa4 l\xc3\xa4hestyv\xc3\xa4\xc3\xa4 12. SS-panssaridivisioonaa vastaan._NEWLINE_Junolla maihinnousseet kanadalaiset joukot joutuivat kohtaamaan vahvat saksalaiset joukot. Saksalaisilla oli 11 raskasta 155\xc2\xa0mm tykkipatteria, yhdeks\xc3\xa4n keskiraskasta 75\xc2\xa0mm tykkipatteria, sek\xc3\xa4 konekiv\xc3\xa4\xc3\xa4ripes\xc3\xa4kkeit\xc3\xa4, bunkkereita ja muita betonivarustuksia ja kaksi kertaa Omaha Beachin merivallin korkuinen este._NEWLINE_Esteist\xc3\xa4 huolimatta kanadalaiset olivat edenneet rannalta ja aloittivat etenemisens\xc3\xa4 sis\xc3\xa4maahan. 6. kanadalainen panssarirykmentti eli 1. husaarirykmentti oli ainoa liittoutuneiden yksikk\xc3\xb6, joka saavutti 6. p\xc3\xa4iv\xc3\xa4n tavoitteensa ylitt\xc3\xa4ess\xc3\xa4\xc3\xa4n Caen\xe2\x80\x94Beyeux -moottoritien 15\xc2\xa0km sis\xc3\xa4maassa._NEWLINE_D-Dayn loppuun menness\xc3\xa4 14\xc2\xa0000 kanadalaista oli onnistuneesti rantautunut ja 3. kanadalainen divisioona oli tunkeutunut syvemm\xc3\xa4lle Ranskaan kuin mik\xc3\xa4\xc3\xa4n muu liittoutuneiden joukko, kohdaten Omahaa lukuun ottamatta kovinta vastarintaa. Ensimm\xc3\xa4inen saksalaisten vastahy\xc3\xb6kk\xc3\xa4ys maihinnousua kohti kohdistui Sword ja Juno Beachien v\xc3\xa4liin ja kanadalaiset sinnitteliv\xc3\xa4t useiden 12. SS-panssaridivisioonan rankkojen vastahy\xc3\xb6kk\xc3\xa4ysten armoilla 7. ja 8. kes\xc3\xa4kuuta. Junon kokonaistappiot olivat 875 miest\xc3\xa4.\n_START_SECTION_\nGold Beach\n_START_PARAGRAPH_\nGoldilla tappiot olivat 400 miest\xc3\xa4. Osasyy oli se ett\xc3\xa4 uivien Sherman-amfibiopanssareiden saapuminen viiv\xc3\xa4styi. Saksalaiset olivat linnoittaneet vahvasti rannalla olevan kyl\xc3\xa4n ja tappioita k\xc3\xa4rsittiin siit\xc3\xa4 huolimatta, ett\xc3\xa4 laivasto tuhosi osan asemista sulkutulellaan. 50. divisioona kuitenkin voitti vaikeutensa ja eteni Bayeux\xe2\x80\x99n-Caenin tielle p\xc3\xa4iv\xc3\xa4n loppuun menness\xc3\xa4. Kukaan ei p\xc3\xa4\xc3\xa4ssyt l\xc3\xa4hemm\xc3\xa4ksi tavoitteitaan._NEWLINE_Laivaston tulivalmistelu alkoi klo 5.10 risteilij\xc3\xa4 HMS Orionin ampuessa ensimm\xc3\xa4iset laukaukset. Saksalaisten 155mm patteri vastasi tuleen mutta se hiljennettiin t\xc3\xa4ysosumalla klo 8.45. Joukot nousivat maihin klo 7.25 alkaen. P\xc3\xa4iv\xc3\xa4n p\xc3\xa4\xc3\xa4ttyess\xc3\xa4 l\xc3\xa4hes 25\xc2\xa0000 sotilasta oli noussut t\xc3\xa4ll\xc3\xa4 rannikkokaistaleella maihin._NEWLINE_47. kommando oli viimeinen brittien kommando, joka nousi maihin. Sen teht\xc3\xa4v\xc3\xa4n\xc3\xa4 oli edet\xc3\xa4 sis\xc3\xa4maahan ja sitten k\xc3\xa4\xc3\xa4nty\xc3\xa4 l\xc3\xa4nteen ja suorittaa 16\xc2\xa0km:n marssi l\xc3\xa4pi vihollisen alueen hy\xc3\xb6k\xc3\xa4t\xc3\xa4kseen rannikkosatamaan Port en Bessiniss\xc3\xa4. T\xc3\xa4m\xc3\xa4 pieni satama oli hyvin kalkkikivikallioiden suojassa.\n_START_SECTION_\nOmaha Beach\n_START_PARAGRAPH_\nOmaha Beachill\xc3\xa4 Yhdysvaltain 1. jalkav\xc3\xa4kidivisioona k\xc3\xa4rsi suuret miestappiot eik\xc3\xa4 edennyt kauas ensimm\xc3\xa4isen p\xc3\xa4iv\xc3\xa4n aikana. Suurin osa uivista Sherman-tankeista upposi ennen rantaan p\xc3\xa4\xc3\xa4sy\xc3\xa4 myrskyss\xc3\xa4. _NEWLINE_Vastassa oleva Saksan 352. divisioona oli puolustajien parhaiten koulutettu divisioona. Se oli asemissa jyrkkien, rantaa vartioivien kallioiden p\xc3\xa4\xc3\xa4ll\xc3\xa4. Kyseinen divisioona oli ollut edellisen\xc3\xa4 y\xc3\xb6n\xc3\xa4 harjoittelemassa maihinnousun torjuntaa. Ilmapommitukset ja laivatykist\xc3\xb6n tulitus eiv\xc3\xa4t olleet osuneet t\xc3\xa4\xc3\xa4ll\xc3\xa4 saksalaisten tulipes\xc3\xa4kkeisin. Saksalaiset pyyhkiv\xc3\xa4t rantaa konekiv\xc3\xa4\xc3\xa4rill\xc3\xa4 ja maihinnousualuksia repi keveiden tykkien tuli._NEWLINE_Virallinen tieto kertoo, ett\xc3\xa4 \xe2\x80\x9d10 minuutissa, kun rampit oli laskettu, johtavasta komppaniasta oli tullut johtajaton ja t\xc3\xa4ysin toimintakyvyt\xc3\xb6n. Jokainen upseeri ja kersantti oli kuollut tai haavoittunut. Siit\xc3\xa4 oli tullut kamppailu selvi\xc3\xa4misest\xc3\xa4 ja pelastumisesta.\xe2\x80\x9d Divisioona menetti uusimpien tutkimusten mukaan noin 4300\xe2\x80\x936000 sotilasta.  Niinp\xc3\xa4 Omahan kaistalla ei kyetty etenem\xc3\xa4\xc3\xa4n kolmea kilometri\xc3\xa4 kauemmas ensimm\xc3\xa4isen\xc3\xa4 p\xc3\xa4iv\xc3\xa4n\xc3\xa4. Mutta maihin nousseet joukot silti j\xc3\xa4rjest\xc3\xa4ytyiv\xc3\xa4t, eiv\xc3\xa4tk\xc3\xa4 saksalaiset t\xc3\xa4\xc3\xa4ll\xc3\xa4k\xc3\xa4\xc3\xa4n kyenneet torjumaan maihinnousua._NEWLINE_Massiivinen betoninen, kallion p\xc3\xa4\xc3\xa4ll\xc3\xa4 sijainnut tykkiasema Pointe du Hoc oli amerikkalaisen toisen Ranger-pataljoonan kohde. Heid\xc3\xa4n teht\xc3\xa4v\xc3\xa4ns\xc3\xa4 oli kiivet\xc3\xa4 noin 30 metri\xc3\xa4 korkeita kallioita yl\xc3\xb6s vihollisen tulituksessa ja sitten hy\xc3\xb6k\xc3\xa4t\xc3\xa4 ja tuhota tykit, jotka olisivat voineet pommittaa Omaha- ja Utah-maihinnousualueita. Kiipe\xc3\xa4miseen k\xc3\xa4ytetyt rakettihaat olivat kastuneet, ja miehet joutuivat kiipe\xc3\xa4m\xc3\xa4\xc3\xa4n p\xc3\xa4\xc3\xa4osin kallioon pistettyjen tikarien avulla._NEWLINE_Joukot p\xc3\xa4\xc3\xa4siv\xc3\xa4t asemaan ja tykit, jotka oli siirretty todenn\xc3\xa4k\xc3\xb6isesti edelt\xc3\xa4v\xc3\xa4n pommituksen takia l\xc3\xa4hist\xc3\xb6lle suojaan, l\xc3\xb6ydettiin ja tuhottiin. Ranger-joukkojen menetykset olivat raskaat, 225 miehest\xc3\xa4 kaatui 135.\n_START_SECTION_\nUtah Beach\n_START_PARAGRAPH_\nUtah Beachill\xc3\xa4 tappiot olivat 23\xc2\xa0000 maihinnousseesta 197, v\xc3\xa4h\xc3\xa4isimm\xc3\xa4t kaikista rannoista. My\xc3\xb6s n\xc3\xa4m\xc3\xa4 joukot eteniv\xc3\xa4t kohti sis\xc3\xa4maata ja onnistuivat saamaan kontaktin laskuvarjodivisioonien osiin.\n_START_SECTION_\nYhdysvaltalaisten maahanlasku Viervilleen ja Sainte-M\xc3\xa8re-\xc3\x89gliseen\n_START_PARAGRAPH_\n82. ja 101. laskuvarjodivisioonat olivat v\xc3\xa4hemm\xc3\xa4n onnekkaita. Osaksi kokemattomien lent\xc3\xa4jien ja osaksi maaston vaikeuden takia he tekiv\xc3\xa4t maahanlaskun pahasti hajaantuneena. Jotkut putosivat mereen tai tahallaan tulvitetuille alueille. 24 tunnin j\xc3\xa4lkeen 101. laskuvarjodivisioonan miehist\xc3\xa4 vain 3\xc2\xa0000 oli saatu kokoon. Monet jatkoivat harhailemista ja taistelua vihollisen rintamien takana p\xc3\xa4iv\xc3\xa4kausia. 82. laskuvarjodivisioona valtasi Sainte-M\xc3\xa8re-\xc3\x89glisen varhain 6. kes\xc3\xa4kuuta, tehden siit\xc3\xa4 ensimm\xc3\xa4isen maihinnousussa vapautetun kyl\xc3\xa4n.\n_START_SECTION_\nMulberry-satamat\n_START_PARAGRAPH_\nKun hy\xc3\xb6kk\xc3\xa4ysjoukot olivat varmistaneet sillanp\xc3\xa4\xc3\xa4aseman, kaksi koottavaa satamaa hinattiin osissa yli Englannin kanaalin. Satamat sijoitettiin Arromachesiin ja Omaha Beachille. Noin viikko maihinnousun j\xc3\xa4lkeen puhkesi kanaalissa pahin kes\xc3\xa4myrsky 30 vuoteen ja tuhosi Omahan sataman 16. kes\xc3\xa4kuuta. T\xc3\xa4m\xc3\xa4n johdosta my\xc3\xb6s tarvikkeiden saaminen Normandiaan ja haavoittuneiden siirto kanaalin yli takaisin Englantiin oli pys\xc3\xa4hdyksiss\xc3\xa4. Osapuilleen 9\xc2\xa0000 tonnia materiaalia saatiin rantaan Arromanchesin satamassa elokuun loppuun menness\xc3\xa4, jolloin Antwerpenin ja Cherbourgin satamat olivat jo liittoutuneiden hallussa ja saatiin k\xc3\xa4ytt\xc3\xb6\xc3\xb6n.\n_START_SECTION_\nSaksalaisten puolustustoimet\n_START_PARAGRAPH_\nRannalla asemissa olleet saksalaiset puolustajat tekiv\xc3\xa4t ainoastaan v\xc3\xa4h\xc3\xa4ist\xc3\xa4 vastarintaa \xe2\x80\x94 he olivat huonosti koulutettuja, heilt\xc3\xa4 puuttui kuljetuskalustoa ja varusteita. Lis\xc3\xa4ksi heit\xc3\xa4 oli pommitettu melkein viikko. Poikkeus oli 352. jalkav\xc3\xa4kidivisioona, joka puolusti Omaha Beachi\xc3\xa4 \xe2\x80\x94 ja puolustuksen vahvuus siell\xc3\xa4 selitt\xc3\xa4\xc3\xa4 suurelta osin k\xc3\xa4rsittyj\xc3\xa4 tappioita. Saksalaisilta komentajilta kesti useita tunteja saada varmistus, ett\xc3\xa4 kyse oli maihinnoususta eik\xc3\xa4 sarjasta hy\xc3\xb6kk\xc3\xa4yksi\xc3\xa4. Heid\xc3\xa4n kommunikaatiovaikeuksiaan pahensi se, ett\xc3\xa4 useat avainkomentajat eiv\xc3\xa4t olleet paikalla. Amerikkalaisten laskuvarjojoukkojen hajaantuminen ja toiminta rintaman takana lis\xc3\xa4si tilanteen sekavuutta, kun joka puolelta Pohjois-Normandiasta tuli raportteja vihollisen joukoista._NEWLINE_Huolimatta t\xc3\xa4st\xc3\xa4, 21. panssaridivisioona teki suunnitellun vastahy\xc3\xb6kk\xc3\xa4yksen Swordin ja Junon v\xc3\xa4liin, ja l\xc3\xa4hes onnistui p\xc3\xa4\xc3\xa4sem\xc3\xa4\xc3\xa4n merelle asti. Panssaritorjuntatykkien tiukka vastarinta ja pelko mottiin joutumisesta pakotti joukot kuitenkin vet\xc3\xa4ytym\xc3\xa4\xc3\xa4n ennen kes\xc3\xa4kuun 6:nnen loppua. Joidenkin raporttien mukaan laskuvarjojoukkojen ylilent\xc3\xa4viss\xc3\xa4 aalloissa oli t\xc3\xa4rke\xc3\xa4 syy saksalaisten vet\xc3\xa4ytymiseen.\n_START_SECTION_\nMaihinnousun j\xc3\xa4lkeen\n_START_PARAGRAPH_\nMaihinnousun suunnitelmat olivat t\xc3\xa4hd\xc3\xa4nneet Caenin ja Bayeux'n kaupunkien valtaamiseen ensimm\xc3\xa4isen\xc3\xa4 p\xc3\xa4iv\xc3\xa4n\xc3\xa4 ja kaikkien sillanp\xc3\xa4\xc3\xa4asemien yhdist\xc3\xa4miseen lukuun ottamatta Utahia. Tarkoitus oli ty\xc3\xb6nt\xc3\xa4\xc3\xa4 rintama 10\xe2\x80\x9316 kilometrin p\xc3\xa4\xc3\xa4h\xc3\xa4n rannoista, mutta k\xc3\xa4yt\xc3\xa4nn\xc3\xb6ss\xc3\xa4 yksik\xc3\xa4\xc3\xa4n n\xc3\xa4ist\xc3\xa4 tavoitteista ei t\xc3\xa4yttynyt. Tappiot eiv\xc3\xa4t kuitenkaan muodostuneet niin suuriksi, kuin pessimistisiss\xc3\xa4 arvioissa oli odotettu. Esimerkiksi Churchill oli pel\xc3\xa4nnyt 20\xc2\xa0000 miehen tappioita, kun ne olivat todellisuudessa 10\xc2\xa0000 miest\xc3\xa4. Sillanp\xc3\xa4\xc3\xa4t olivat my\xc3\xb6s kest\xc3\xa4neet kaikki saksalaisten vastahy\xc3\xb6kk\xc3\xa4ykset._NEWLINE_Seuraavien p\xc3\xa4ivien tavoitteet olivat yhdist\xc3\xa4\xc3\xa4 sillanp\xc3\xa4\xc3\xa4asemat, ottaa Caen haltuun ja valloittaa Cherbourgin syv\xc3\xa4satama huoltoreitiksi._NEWLINE_Saksalaisten 12. SS-panssaridivisioona hy\xc3\xb6kk\xc3\xa4si kanadalaisten kimppuun 7. ja 8. kes\xc3\xa4kuuta ja aiheutti suuret tappiot, mutta se ei saanut aikaan l\xc3\xa4pimurtoa liittoutuneiden sillanp\xc3\xa4\xc3\xa4asemaan. Samaan aikaan eri sillanp\xc3\xa4\xc3\xa4asemien joukot liittyiv\xc3\xa4t toisiinsa. Sword yhdistyi 7. kes\xc3\xa4kuuta, Omaha 10. kes\xc3\xa4kuuta ja Utah 13. kes\xc3\xa4kuuta. Liittoutuneet jopa vahvistivat rintamaa nopeammin kuin saksalaiset. Vaikka liittoutuneiden oli tuotava maihin kaikki tarvitsemansa materiaali, ilmaherruus ja Ranskan vastarintaliikkeen rautateille tuottama tuho teki saksalaisten joukkojen siirt\xc3\xa4misen hitaaksi ja vaaralliseksi._NEWLINE_Alue Utahin ja Omahan takana oli tyypillist\xc3\xa4 normandialaista bocageksi kutsuttua maaseutua ja lehtomaastoa \xe2\x80\x93 vanhoja penkereit\xc3\xa4 ja pensasaitoja, jotka olivat jopa kolmen metrin paksuisia. Ne muodostivat tilkkuja, joiden sein\xc3\xa4mien l\xc3\xa4pi eiv\xc3\xa4t edes panssarit p\xc3\xa4\xc3\xa4sset. Ne my\xc3\xb6s kestiv\xc3\xa4t tulitusta ja tarjosivat n\xc3\xa4k\xc3\xb6suojaa. Maasto oli ihanteellista saksalaisille puolustautumiseen. Yhdysvaltalainen jalkav\xc3\xa4ki etenikin hitaasti ja k\xc3\xa4rsi suuria tappioita edetess\xc3\xa4\xc3\xa4n kohti Cherbourgia. Maahanlaskujoukot kutsuttiin toistuvasti apuun k\xc3\xa4ynnist\xc3\xa4m\xc3\xa4\xc3\xa4n uudestaan saksalaisten vastarinnan pys\xc3\xa4ytt\xc3\xa4m\xc3\xa4\xc3\xa4 etenemist\xc3\xa4. Hitler oletti Cherbourgin kaupungin varuskunnan puolustautuvan loppuun asti ja est\xc3\xa4v\xc3\xa4n liittoutuneita saamasta satamaa haltuunsa. Sen sijaan, pyydetty\xc3\xa4\xc3\xa4n ett\xc3\xa4 yksi laukaus ammuttaisiin kohti porttia, Cherbourgin komentaja antautui 26. kes\xc3\xa4kuuta. Saksalaiset kuitenkin tuhosivat ja miinoittivat kaupungin syv\xc3\xa4sataman niin tehokkaasti, ett\xc3\xa4 liittoutuneet kykeniv\xc3\xa4t hy\xc3\xb6dynt\xc3\xa4m\xc3\xa4\xc3\xa4n sit\xc3\xa4 kunnolla vasta elokuussa. _NEWLINE_Montgomery uskoi, ett\xc3\xa4 Caen olisi taistelun kannalta keskeinen kaupunki ja teki siit\xc3\xa4 kolmen erillisen hy\xc3\xb6kk\xc3\xa4yksen kohteen 7. kes\xc3\xa4kuuta \xe2\x80\x93 1. hein\xc3\xa4kuuta, ennen kuin se viimein piiritettiin ja pommitettiin rankasti 7. hein\xc3\xa4kuuta. 18.\xe2\x80\x9320. hein\xc3\xa4kuuta Montgomery aloitti suurhy\xc3\xb6kk\xc3\xa4yksen Caenin alueella kaikilla kolmella brittien panssaridivisioonalla tavoitteenaan tehd\xc3\xa4 l\xc3\xa4pimurto avoimeen maastoon, joka johtaisi Pariisiin. Hy\xc3\xb6kk\xc3\xa4ys oli ensin onnistua, mutta pys\xc3\xa4htyi sitten saksalaisten improvisoituun vastarintaan, jossa 1. ja 12. panssaridivisioona puolustautui pioneerien toimiessa jalkav\xc3\xa4ken\xc3\xa4. Brittien panssaritappiot olivat suuret, mutta samalla saksalaisten reservej\xc3\xa4 sidottiin taisteluun ja amerikkalaisten 24. hein\xc3\xa4kuuta k\xc3\xa4ynnist\xc3\xa4m\xc3\xa4 hy\xc3\xb6kk\xc3\xa4ys onnistui etel\xc3\xa4ss\xc3\xa4. Suurin osa saksalaisten vastarinnasta eliminoitiin lopulta 21. elokuuta, kun kanadalaiset ja puolalaiset joukot sulkivat Chambois\xe2\x80\x99n motin. Pariisin vapautukseen t\xc3\xa4hd\xc3\xa4nnyt operaatio k\xc3\xa4ynnistettiin muutama p\xc3\xa4iv\xc3\xa4 t\xc3\xa4m\xc3\xa4n j\xc3\xa4lkeen.\n_START_SECTION_\nSeuraukset\n_START_PARAGRAPH_\nSillanp\xc3\xa4\xc3\xa4, jonka liittoutuneet loivat Normandiaan, oli keskeinen l\xc3\xa4nsiliittoutuneille, jotka siten saivat viety\xc3\xa4 sodan saksalaisten omalle maaper\xc3\xa4lle. On esitetty, ett\xc3\xa4 Neuvostoliiton asevoimat olisivat kyenneet Saksan voittamiseen ilman l\xc3\xa4ntisi\xc3\xa4 asevoimia ja ett\xc3\xa4 t\xc3\xa4m\xc3\xa4 taistelu oli tarpeeton sotilaallisen voiton saavuttamiseksi Saksasta._NEWLINE_Toisaalta on esitetty, ett\xc3\xa4 ilman toista rintamaa Neuvostoliitto olisi miehitt\xc3\xa4nyt koko Manner-Euroopan. L\xc3\xa4nsiliittoutuneiden l\xc3\xa4sn\xc3\xa4olo L\xc3\xa4nsi-Euroopassa auttoi luomaan l\xc3\xa4nsiliittoutuneille aseman sodanj\xc3\xa4lkeisess\xc3\xa4 kylm\xc3\xa4ss\xc3\xa4 sodassa ja esti Neuvostoliiton hallintomallin k\xc3\xa4ytt\xc3\xb6\xc3\xb6noton keskeisess\xc3\xa4 Euroopassa. T\xc3\xa4st\xc3\xa4 n\xc3\xa4k\xc3\xb6kannasta Normandian maihinnousu on n\xc3\xa4ht\xc3\xa4v\xc3\xa4 jo osana toista maailmansotaa seurannutta kylm\xc3\xa4\xc3\xa4 sotaa.\n_START_SECTION_\nMaihinnousun muisto\n_START_PARAGRAPH_\nNormandiassa nyky\xc3\xa4\xc3\xa4n k\xc3\xa4yv\xc3\xa4 vierailija l\xc3\xb6yt\xc3\xa4\xc3\xa4 paljon muistoja vuoden 1944 tapahtumista. Huomattavimpia ovat rannat, jotka ovat edelleen tunnettuja invaasion koodinimill\xc3\xa4\xc3\xa4n. Seuraavaksi tulevat laajat hautausmaat \xe2\x80\x93 rivikaupalla identtisi\xc3\xa4 valkoisia hautaristej\xc3\xa4 ja Daavidin t\xc3\xa4hti\xc3\xa4, huolellisesti hoidettuina, muistuttaen liittoutuneiden tappioista. Rantojen l\xc3\xa4hell\xc3\xa4 olevat tiet on nimetty niill\xc3\xa4 taistelleiden yksik\xc3\xb6iden mukaan ja siell\xc3\xa4 t\xc3\xa4\xc3\xa4ll\xc3\xa4 olevat muistomerkit muistuttavat merkitt\xc3\xa4vist\xc3\xa4 sattumuksista. Keskeisiss\xc3\xa4 paikoissa, kuten Pointe du Hocilla ja Pegasus-sillalla, on muistomerkkej\xc3\xa4 tai pieni\xc3\xa4 museoita. Mulberry-satama on edelleen Arromanchesin edustalla meress\xc3\xa4. St. M\xc3\xa8re-\xc3\x89glisess\xc3\xa4 laskuvarjosotilasnukke roikkuu kirkontornista. Juno Beachille Kanadan hallitus on rakentanut massiivisen muistomerkin ja tietokeskuksen, kunnioittaen yht\xc3\xa4 Kanadan armeijan historian keskeisimmist\xc3\xa4 taisteluista. Joka vuosi sotineiden maiden valtionp\xc3\xa4\xc3\xa4miehet k\xc3\xa4yv\xc3\xa4t muistotilaisuudessa Normandian rannalla. _NEWLINE_Ranska ly\xc3\xb6tti vuonna 2014 Normandian maihinousu 70 vuotta (1944-2014) - juhlarahan."